สรรพสามิตเร่งปราบร้านเหล้ารอบมหาวิทยาลัย
กรมสรรพสามิตรับลูกนายกรัฐมนตรี ตรวจเข้าร้านขายเหล้าไม่ถูกกฎหมาย โดยเฉพาะรอบรั้วมหาวิทยาลัย
11 มิ.ย. 2558

กรมสรรพสามิตรับลูกนายกรัฐมนตรี ตรวจเข้าร้านขายเหล้าไม่ถูกกฎหมาย โดยเฉพาะรอบรั้วมหาวิทยาลัย
นายสมชาย พูลสวัสดิ์ อธิบดีกรมสรรพสามิต เปิดเผยว่า พล.ประยุทธ์ จันทร์โอชา นายกรัฐมนตรีได้ให้กระทรวงการคลังป้องกันและปราบปรามร้านขายเครื่องดื่มแอลกอฮอล์ไม่ถูกต้อง โดยนายวิสุทธิ์ ศรีสุพรรณ รมช.คลัง สั่งการให้กรมสรรพสามิตและหน่วยงานที่เกี่ยวข้องเร่งดำเนินการตรวจสอบการประกอบกิจการขายเครื่องดื่มแอลกอฮอล์ให้มีการจดทะเบียนอย่างถูกต้องตามกฎหมายและบังคับใช้กฎหมายแก่ผู้ฝ่าฝืนอย่างเข้มงวด
นอกจากนี้ ยังให้กรมสรรพสามิตพิจารณากำหนดมาตรการเพื่อห้ามขายเครื่องดื่มแอลกอฮอล์ในบริเวณใกล้สถานศึกษา ตลอดจนการขายเหล้าปั่นโดยไม่ได้จดทะเบียนการค้าเครื่องดื่มแอลกอฮอล์อย่างถูกต้องตามกฎหมายและขายเหล้าปั่นให้แก่นักเรียน นักศึกษาในแหล่งที่ใกล้สถานศึกษาหรือบนบาทวิถีอย่างแพร่หลาย
นายสมชาย กล่าวว่า ที่ผ่านมากรมสรรพสามิตได้ดำเนินการตามนโยบายรัฐบาลในการบูรณาการป้องกันและปราบปรามผู้กระทำผิดกฎหมายสรรพสามิต โดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิตพื้นที่ทั่วประเทศ